## La Generalitat licita sis parcel·les al Puig, Manises i València per a la construcció de més de 300 vivendes de protecció pública

*** El termini de presentació d’ofertes finalitza el 29 d’octubre i el sistema de licitació és la permuta a canvi d’obra futura
* Esta actuació s’emmarca en el Pla Viu de la Comunitat Valenciana, l’objectiu del qual és la construcció de 10.000 vivendes protegides en sòls públics a través de col·laboració publicoprivada**

La Generalitat, a través de l’Entitat Valenciana de Vivenda i Sòl (EVHA), ha licitat mitjançant el sistema de permuta a canvi d’obra de sis parcel·les en els municipis del Puig de Santa Maria, Manises i València que permetrà la construcció de més de 300 vivendes de protecció pública.

Després de l’autorització pel Ple del Consell la setmana passada, l’EVHA, entitat dependent de la Vicepresidència Primera i Conselleria de Servicis Socials, Igualtat i Vivenda, licita estos terrenys. El termini de presentació d’ofertes finalitza el 29 d’octubre.

Estes actuacions s’emmarquen dins del Pla Viu de la Generalitat, l’objectiu del qual és incrementar l’oferta de vivenda protegida en 10.000 immobles a través de la col·laboració publicoprivada, mobilitzant sòl públic perquè promotors privats construïsquen vivendes a preu assequible.

En total s’han licitat tres lots, un per cada municipi. De les sis parcel·les, tres estan situades al Puig de Santa Maria, municipi que concentren la major part de vivendes, amb unes 264 aproximadament. Es tracta de la parcel·la del carrer Max Aub 2, a on es preveuen unes 80 vivendes; en el carrer Max Aub, 4, altres 72 vivendes; i uns terrenys entre el carrer Rodríguez de Trujillo y Monterde i el carrer Alberada 2 i 3, que acolliran altres 112 immobles.

Pel que fa a les parcel·les de Manises, que sumaran 25 vivendes, estan situades en el carrer Riu Xúquer, 6, amb unes 17 vivendes, i en el carrer Domeño 8, amb altres 8 vivendes. La parcel·la de València correspon a terrenys del carrer UE A4.2 Caserna d’Enginyers, 3, que acolliran altres 25 vivendes.

Una de les fórmules incloses en el Pla Viu per a augmentar la vivenda protegida és el règim de permuta a canvi d’obra futura, com és el cas de les parcel·les del Puig, Manises i València. En estes, les empreses que resulten adjudicatàries entregaran a la Generalitat, en concepte de permuta, un nombre determinat d’unitats de vivenda, que s’incorporarà al seu parc públic.

En desembre de 2024, la Vicepresidència va licitar més de 1.600 vivendes protegides per permuta de les quals, en l’actualitat, les obres de més d’un miler ja estan adjudicades.

Per a obtindre informació de les licitacions, es pot consultar en la Plataforma de Contractació de l’Estat.

Fecha: 28/07/2025